Հեռուստահաղորդավար, ռեժիսոր Կարեն Քոչարյանն ասում է, որ նախարարի մոտ իրենց բարձրանալը ոչ մի կապ չի ունեցել նրա հրաժարականի հետ, ուղղակի ցանկացել են այդ դժվար պահին նրա կողքին լինել․ «Լինելով Արմենի մոտ 30 տարվա ընկերն ու գործընկերը, լավ ճանաչելով նրան՝ ես վստահաբար կարող եմ ասել, որ նա միշտ եղել է ժողովրդի կողքին, եւ ժողովուրդն էլ նրան վերադարձրել է իր սերն ու հարգանքը: Եվ հենց դա էր պատճառը, որ նրա համար դժվար այդ պահին ես եւ էլի մի քանի արվեստագետ-ընկերներ նրա կողքին էինք: Մենք իրեն չենք ասել, որ հրաժարական գրի, երբ մենք բարձրացանք Արմենի աշխատասենյակ, նա արդեն իսկ պատրաստել էր հրաժարականի դիմումը, ասաց՝ սպասեք վերջացնեմ, ու միասին իջնենք ներքեւ»։ Այսինքն՝ բարձրացել էին ոչ թե ներկաների կոչը փոխանցելու՝ միանալ համաժողովրդական շարժմանը, այլ պարզապես սատարելո՞ւ նրան։ «Ինքը միշտ է եղել ժողովրդի կողքին, ինքը պաշտոնամոլ չէ, ես նույնիսկ գիտեմ, որ այս տարիուկեսվա ընթացքում ինքը 2 անգամ հրաժարականի դիմում է գրել, որը չեն հաստատել»,- ասաց նա ու հավելեց, որ, անկախ մտավորականների ներկայությունից, Ամիրյանն արդեն պատրաստած է եղել հրաժարականի դիմումը։